Педагагічны калектыў вельмі вялікую ўвагу надаваў выхаваўчай рабоце з вучнямі. У школе дзейнічалі камсамольская, піянерская і акцябрацкая арганізацыі. Вялікую ролю адыгрывала і вучнёўскае самакіраванне. Існавала і прафесійнае навучанне: хлопчыкі вывучалі трактары і сельгасмашыны, праўда, толькі па плакатах. І тады камсамольцы школы звярнуліся да прадстаўнікоў ЦК ЛКСМБ, якія наведалі школу, з просьбай аб дапамозе. Камсамольцы МТЗ прыслалі ў школу новенькі трактар МТЗ-50, на якім вучацца прафесіі трактарыста-машыніста 3-га класа і па цяперашні дзень.